b"\n_START_ARTICLE_\nMe\xc3\xb1li I Giray\n_START_SECTION_\nBiografia\n_START_PARAGRAPH_\nA la mort d'Haci I Giray el 1466 va esclatar rivalitats entre els fills i Nur Devlet, el fill gran, va aconseguir el poder per\xc3\xb2 fou enderrocat per Mengli o Me\xc3\xb1li el 1467 que nom\xc3\xa9s es va mantenir uns mesos i Nur Devlet va recuperar el control. En una nova ofensiva Me\xc3\xb1li I Giray va tornar a prendre el poder el gener del 1469 i aquesta vegada el va conservar m\xc3\xa9s temps. Va comunicar a Pol\xc3\xb2nia el seu acc\xc3\xa9s al tron i va proposar conservar l'alian\xc3\xa7a._NEWLINE_La ciutat genovesa de Kaffa estava governada per un c\xc3\xb2nsol anual enviat cada any per la rep\xc3\xbablica, i per dos consellers elegits per la municipalitat; el seu districte estava governat per quatre jutges subjectes a un prefecte nomenat pel Khan. A la mort del prefecte Mamai, la v\xc3\xaddua va subornar a un tal Petrokos per aconseguir el nomenament del seu fill Seidak per cobrir la vacant; per\xc3\xb2 el khan el va rebutjar al candidat i va nomenar Eminek; la v\xc3\xaddua va subornar al c\xc3\xb2nsol genov\xc3\xa8s amb 2000 ducats i a un dels jutges amb 1000 ducats i els va fer acusar a Eminek de conspiraci\xc3\xb3 per entregar Kaffa al sult\xc3\xa0 otom\xc3\xa0. El khan va deposar a Eminek per\xc3\xb2 altre cop va refusar a Seidak i va nomenar Kara Mirza, protegit del seu germ\xc3\xa0 Haydar Giray; m\xc3\xa9s suborns de la v\xc3\xaddua i un cert Squarciafico, un notable i ric de Kaffa, va informar a Me\xc3\xb1li Girai que estava a la merc\xc3\xa8 dels genovesos i que si no nomenava a Seidak amena\xc3\xa7aven d'alliberar als seus germans grans que tenien m\xc3\xa9s drets que ell al tron; llavors fou nomenat Seidak (1474). Eminek, que era el cap dels Shirin, es va queixar al sult\xc3\xa0, mentre Haydar i Kara Mirza es revoltaven i expulsaven a Seidak restablint a Eminek, i van bloquejar Kaffa. Dues naus genoveses que anaven a alliberar la ciutat foren capturades pels t\xc3\xa0tars. Mentre Haydar, contra les ordes del khan, va fer un atac a Pol\xc3\xb2nia i Pod\xc3\xb2lia; els historiadors polonesos no obstant diuen que el khan hi era al darrere perqu\xc3\xa8 Casimir de Pol\xc3\xb2nia donava suport a Nur Devlet i \xc3\xa9s possible que fos aix\xc3\xad, ja que el gran pr\xc3\xadncep de Moscou, enemic de Pol\xc3\xb2nia, li va proposar una alian\xc3\xa7a que fou r\xc3\xa0pidament acceptada pel khan (amb la mediaci\xc3\xb3 d'un jueu ric de Kaffa de nom Kokos) i es va signar poc despr\xc3\xa9s; R\xc3\xbassia combatria a l'Horda d'Or i Crimea a Pol\xc3\xb2nia _NEWLINE_El 1475 Me\xc3\xb1li va haver de fugir cap a Mengub o Menkup o a Kefe (Kaffa), davant Nur Devlet i un altre germ\xc3\xa0 (Haydar Giray) i de la noblesa. Fou retingut presoner pels genovesos a Kaffa. Dos altres pretendents van intentar assolir la corona per\xc3\xb2 Nur Devlet es va imposar. En aquesta situaci\xc3\xb3 Eminek, el beg de Shirin, va oferir recon\xc3\xa8ixer al sult\xc3\xa0 otom\xc3\xa0 Mehmet II com a sobir\xc3\xa0 i el va cridar a Crimea per resoldre la situaci\xc3\xb3 interna i davant l'amena\xc3\xa7a de l'Horda d'Or. El seu visir Ku\xc4\x8duk Ahmed Paix\xc3\xa0, amb una flota, es va dirigir a la pen\xc3\xadnsula amb 10.000 azapes (?) i deu mil gen\xc3\xadssers, aparentment a Kaffa; a la vista de la flota els ciutadans es van encongir. Seidak que havia recuperat el poder al districte, va fugir i les muralles no van poder resistir el bombardeig; un armeni que s'havia erigit en cap de Kaffa, es va rendir. Els ciutadans van salvar la vida per\xc3\xb2 els b\xc3\xa9ns els foren confiscats i van haver de pagar 20.000 ducats. Quaranta mil genovesos foren portats a Constantinoble i establert com a colons a alguns districtes despoblats. Els esclaus van passar al sult\xc3\xa0 i els edificis, especialment esgl\xc3\xa9sies i palaus, foren arrasats. Diversos habitants foren executats entre els quals els armenis tot i que havien tra\xc3\xaft la ciutat i Squarciafico fou enviat a Constantinoble amb les seves riqueses. La col\xc3\xb2nia fou annexionada a l'Imperi Otom\xc3\xa0. La seva conquesta fou seguida de las de Sudak, Balaklava i Inkerman on igualment els habitants foren morts o deportats. Kherson i Tana, mercats dels venecians, foren saquejats i arrasats. Bospro (en itali\xc3\xa0 Atpromonte) i Kertx, que havien estat atacades repetidament pels circassians, foren ocupades f\xc3\xa0cilment i Mankup o Menkup, considerada inexpugnable, fou capturada. Aix\xc3\xad els otomans van plantar peu a la pen\xc3\xadnsula de manera ferma. Me\xc3\xb1li Giray i alguns parents, fou fet presoner pels turcs no est\xc3\xa0 clar si a Kaffa o a Mankup i fou enviat a Istanbul._NEWLINE_El 1476 l'Horda d'Or va expulsar a Nur Devlet del poder i va dominar el khanat dos anys; segurament fou llavors quan Me\xc3\xb1li fou alliberat pels turcs i va recon\xc3\xa8ixer la sobirania otomana i en endavant el khanat fou considerat sota protectorat otom\xc3\xa0. Amb l'ajut otom\xc3\xa0, Mengli va retornar el 1478 i va recuperar el poder. Fou reconegut pel sult\xc3\xa0 i el poder de nomenar i destituir sultans passava al sult\xc3\xa0 si b\xc3\xa9 els nomenaments estaven limitats als descendents de Genguis Khan (i encara concretat m\xc3\xa9s a la fam\xc3\xadlia Giray) i la propietat privada de la fam\xc3\xadlia era inviolable. El nom del khan es llegiria a la khutba despr\xc3\xa9s del sult\xc3\xa0. La bandera tindria cinc puntes (la del sult\xc3\xa0 en tenia 6)_NEWLINE_Mengli aquesta vegada va conservar el tron fins a la seva mort. Una de les seves primeres mesures fou ocupar Solghat on els genovesos conservaven una factoria; els italians foren massacrats i armenis i grecs portats a territori turc. Una font almenys diu que Eminek, el beg dels Shirin, hauria resultat mort a la lluita, per\xc3\xb2 segons altres apareix posteriorment, com aliat a R\xc3\xbassia._NEWLINE_El 1480 i 1482 va lluitar contra Litu\xc3\xa0nia. A la tardor del 1483, a petici\xc3\xb3 de R\xc3\xbassia, va marxar al Dnieper i fins i tot va conquerir Kiev i va fer presoner al seu voivoda, va cremar el monestir de Pechersky, i el seu calce fou enviat com a regal a Ivan III de Moscou._NEWLINE_El 1484 va participar en la victoriosa campanya de Baiazet II a Mold\xc3\xa0via amb la conquesta d'Akkerman, i va ser recompensat amb territoris a al Dni\xc3\xa8per i Dni\xc3\xa8ster. El 1485 va lluitar amb Djanibek i Karai de l'Horda Kazakh i altre cop el 1490-1492 contra Burunduk (fill de Karai). En aquest temps el khan va construir la fortalesa d'Ochakof que era una amena\xc3\xa7a per a Pol\xc3\xb2nia, a la zona de Dnieper possiblement al lloc de l'antiga Torchesk. El 1497 els polonesos van envair Mold\xc3\xa0via i va esclatar la guerra que va durar fins al 1500. Abdul Latif Khan ba pujar al tron de Kazan (1496-1502); aquest khan, com l0anterior Muhammad Amin (1487-1495) eren fills de Nur Sultan, l'esposa de Mengli Giray, a la que el tsar de Moscou va assegurar que el khanat es mantindria dins la fam\xc3\xadlia._NEWLINE_El 1499 el khan va reprendre la lluita contra els kazakhs de Burunduk fins al 1503. El 1502 Mengli va ocupar Saray i va sotmetre l'Horda d'Or, exigint a Pol\xc3\xb2nia-Litu\xc3\xa0nia i a Mosc\xc3\xb2via el tribut que li pagaven fins aleshores, i el 1503 l'Horda Kazakh se li va sotmetre. Mengli va agafar el t\xc3\xadtol de khagan (emperador) i reclamava tots els drets de l'antiga Horda d'Or. Durant el seu tercer regnat Mengli havia procurat estar en bones relacions amb Mosc\xc3\xb2via, potencial aliat contra l'Horda d'Or, mentre que Moscou tenia interes en l'amistat del khan com aliat contra Pol\xc3\xb2nia-Litu\xc3\xa0nia, per\xc3\xb2 una vegada desapareguda aquesta Horda, va envair Pol\xc3\xb2nia-Litu\xc3\xa0nia reclamant el tribut i va assolar Pod\xc3\xb2lia, la R\xc3\xbassia Roja, el palatinat de Sandomir, la rodalia de Rzeszof, Yaroslav, Radom i Belz, va creuar el Vistula i va saquejar Opatof i Kunof i nom\xc3\xa9s a Pasianof va trobar una petita resist\xc3\xa8ncia. El 1506 va fer una incursi\xc3\xb3 cap a Moscou i a Pol\xc3\xb2nia-Litu\xc3\xa0nia. Els atacs a Mosc\xc3\xb2via eren no obstant r\xc3\xa0tzies de saqueig aparentment fora el control del khan i van anar acompanyades d'acords entre els dos estats i el 1510 l'esposa del khan va visitar Moscou. El 1511 la lluita entre R\xc3\xbassia i Pol\xc3\xb2nia afavoria els saquejos dels t\xc3\xa0tars cap als dos pa\xc3\xafsos; els t\xc3\xa0tars es van aliar a Segimon de Pol\xc3\xb2nia que va oferir a Crimea un subsidi anual de 15.000 ducats a canvi de trencar amb R\xc3\xbassia i assolar les seves fronteres; en conseq\xc3\xbc\xc3\xa8ncia el maig de 1512 Ahmad i Burnat Giray, fills de Mengli Giray, van entrar a les prov\xc3\xadncies de Bielev i Odoev i les van saquejar per\xc3\xb2 es van retirar en acostar-se els russos manats per Daniel Stxetnia. Llavors Ahmad es va dirigir a Riazan d'on igualment es va retirar en acostar-se els russos; Burnat pel seu costat va avan\xc3\xa7ar tamb\xc3\xa9 cap a Riazan i no es va retirar, ocupant algunes fortificacions per\xc3\xb2 finalment fou rebutjat pels moscovites que el van perseguir cap a l'estepa de Tikaya-Sosna. Me\xc3\xb1li es va excusar amb els russos de l'atac que va dir que havia estat fet contra les seves ordes, per\xc3\xb2 de fet l'alian\xc3\xa7a russo-crimeana es va acabar. R\xc3\xbassia va declarar la guerra a Pol\xc3\xb2nia-Litu\xc3\xa0nia i va atacar Smolensk on els atacants foren derrotats i es van haver de retirar a Moscou per\xc3\xb2 van retornar al cap de poc i va devastar la rodalia per\xc3\xb2 es va haver de retirar en arribar l'hivern._NEWLINE_El 1511-1512 va donar suport a Selim I, que era el seu gendre, en la seva lluita pel tron otom\xc3\xa0. El 1514 es va signar un tractat d'alian\xc3\xa7a amb Selim, ja al tron. En aquest temps finalment Ivan III va conquerir Smolensk, despr\xc3\xa9s de 110 anys de domini litu\xc3\xa0. Poc despr\xc3\xa9s els ex\xc3\xa8rcit rus i litu\xc3\xa0 es van trobar al riu Orscha; els russos eren 80.000 (contra 35.000 els lituans manats per Constant\xc3\xad Ostroiski) per\xc3\xb2 tot i la superioritat num\xc3\xa8rica foren derrotats morint diversos comandants o boiars; per\xc3\xb2 els lituans van fracassar en recuperar Smolensk, i nom\xc3\xa9s van reconquerir Dobrovna, Mtislav i Krichev (1514). Amb suport de Crimea, un noble litu\xc3\xa0 de nom Eustaqui Daskovitx, va aconseguir del rei Segimon la cessi\xc3\xb3 en feu de Kaniev i Cberkask, i va ser el verdader fundador de l'organitzaci\xc3\xb3 dels cosacs del Dnieper o cosacs Zaporoges als que va dotar d'un discipline especial i els va entrenar militarment. Pretenia formar un estat per\xc3\xb2 el khan de Crimea va retirar el suport i no va avan\xc3\xa7ar cap a les ciutats ucra\xc3\xafneses com s'esperava._NEWLINE_Va protegir les arts i fou considerat el fundador de l'estat de Crimea. Fou el fundador de la fortalesa d'Oz\xc3\xbc. Va morir el febrer de 1515 i el va succeir el seu fill gran Mehmed I Giray deixant altres fills (Bahadur Giray, Mahmud Giray, _NEWLINE_Fath Giray, Bektash Giray, Mubarak Giray, Sahib Giray, Saadet Giray, Ahmad Giray i Burnat Giray). Fou enterrat al mausoleu (t\xc3\xbcrbe) de Sala\xc3\xa7\xc4\xb1q a Bakh\xc4\x8disaray (Bakhtxisarai); a Sala\xc3\xa7\xc4\xb1q havia constru\xc3\xaft la madrassa Z\xc4\xb1nc\xc4\xb1rl\xc4\xb1 (1500) i la t\xc3\xbcrbe (modernament d\xc3\xbcrbe) d'Haci I Giray (1501), i la porta Demir Qap\xc4\xb1 al palau de Bakh\xc4\x8disaray (1503). Va encunyar moneda a Kaffa i Krim."